Diari Oficial de la Generalitat Valenciana


Sumari del DOGV 7987, del 24-02-2017 (2017/1290)

RESOLUCIÓ d'1 de febrer de 2017, de la Direcció General de Funció Pública i la Direcció General de Centres i Personal Docent, per la qual es crea la Comissió Mixta de Mediació en els conflictes relatius a les condicions de treball del personal gestionat per la Direcció General de Funció Pública que presta serveis en centres docents públics no universitaris.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7987

Data del DOGV
:   24-02-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/1290


Data del document
:   01-02-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * sindicat
    * legislació
    * funció pública
    * funcionari

RESOLUCIÓ d'1 de febrer de 2017, de la Direcció General de Funció Pública i la Direcció General de Centres i Personal Docent, per la qual es crea la Comissió Mixta de Mediació en els conflictes relatius a les condicions de treball del personal gestionat per la Direcció General de Funció Pública que presta serveis en centres docents públics no universitaris. [2017/1290]  
El Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, en l'article 11, estableix que la Direcció General de Funció Pública és el centre directiu que exerceix, entre altres, les competències corresponents en matèria d'ordenació, selecció, provisió, relacions sindicals, formació del personal al servei de l'Administració de la Generalitat.  
  
Així mateix, el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, atribueix a la Direcció General de Centres i Personal Docent les funcions previstes en l'article 70 de la Llei del Consell en matèria de centres docents, serveis educatius, tot això referit a Educació Infantil, Educació Primària, Educació Secundària Obligatòria, Batxillerat, Educació Especial i Educació de Personal Adultes.   
En diverses negociacions amb les organitzacions sindicals, aquestes han plantejat, al llarg del temps, la necessitat de realitzar una anàlisi específica de les condicions de treball del personal que, depenent de la Direcció General de Funció Pública, presten serveis en centres docents públics, dependents de la Conselleria d'Educació, Investigació, Cultura i Esport, que permeta unir els drets d'aquest personal amb la peculiaritat que requereix la prestació del servei en els centres docents i la gestió eficient del servei públic prestat.  
  
Així, en la disposició addicional primera del Decret 56/2013, de 3 de maig, del Consell, pel qual s'estableixen els criteris generals per a la classificació dels llocs de treball, i el procediment d'elaboració i aprovació de les relacions de llocs de treball de l'Administració de la Generalitat, es va crear una mesa tècnica, dependent de la mesa sectorial de Funció Pública, amb la finalitat d'analitzar les característiques especials que concorren en la prestació del servei públic d'aquells llocs de treball gestionats per la direcció general competent en matèria de funció pública, la funció dels quals consisteix en l'atenció directa i professional de les necessitats especials dels alumnes de centres públics docents no universitaris, gestionats per la conselleria competent en matèria d'educació.  
  
Aquesta mesa ha esdevingut insuficient, d'una banda, pels col·lectius afectats, que superen l'àmbit previst en aquesta i, d'una altra banda, per les discrepàncies i problemes interpretatius de la normativa en vigor. Les dues circumstàncies fan necessària la creació d'un nou fòrum que dirimisca aquestes discrepàncies.  
En aquest sentit, en la reunió de la Mesa Tècnica d'Educació i la Mesa Tècnica de la Mesa Sectorial de Funció Pública, que va tindre lloc el passat dia 12 de gener de 2017, es va plantejar la necessitat de la creació d'una comissió mixta de mediació en els conflictes i les discrepàncies sorgides en relació amb l'aplicació de la normativa vigent sobre les condicions de treball al personal gestionat per la Direcció General de Funció Pública, que presta serveis en centres docents públics dependents de la Conselleria d'Educació, Investigació, Cultura i Esport.  
  
Per tot això, de conformitat amb l'anterior, resolem conjuntament:  
  
  
Primer. Creació, naturalesa i objecte  
Crear la Comissió Mixta de Mediació en els conflictes sorgits en relació amb les condicions de treball del personal gestionat per la Direcció General de Funció Pública que presta serveis en centres docents públics.  
Aquesta Comissió serà de naturalesa mixta. Comptarà amb la participació de representants de la Direcció General de Centres i Personal Docent i de la Direcció General de Funció Pública, així com de les organitzacions sindicals amb presència en la Mesa Sectorial de Funció Pública i en la Comissió d'Interpretació, Vigilància i Estudi del II Conveni Col·lectiu.  
La Comissió Mixta de Mediació tindrà com a objecte conéixer, informar i proposar la resolució de les discrepàncies i reclamacions que se li presenten en aquells aspectes relatius a les condicions de treball del col·lectiu mencionat.  
  
Segon. Composició  
La Comissió estarà composta per les persones que s'indiquen a continuació:  
- Presidència: Vicente Serra Martínez, subdirector general de Planificació i Règim Jurídic, Conselleria de Justícia, Administració Pública, Reformes Democràtiques i Llibertats Públiques.  
- Vicepresidència: M.ª Ángeles Herranz Ábalos, subdirectora general de Personal Docent, Conselleria d'Educació, Investigació, Cultura i Esport.  
- Vocals:  
Anna Dolors Marí i Martínez, subdirectora general d'Ordenació, Conselleria d'Educació, Investigació, Cultura i Esport.  
Carmen García Galdón, cap del Servei de Règim Jurídic i Procediments de Personal, Conselleria de Justícia, Administració Pública, Reformes Democràtiques i Llibertats Públiques.  
Vicente García Esquerdo, cap del Servei de Planificació i Ordenació de l'Ocupació Pública, Conselleria de Justícia, Administració Pública, Reformes Democràtiques i Llibertats Públiques.  
Encarnación Simón Blanco, cap del Servei de Gestió i Determinació de Plantilles de Personal Docent, Conselleria d'Educació, Investigació, Cultura i Esport.  
Vicenta Doménech Pons, cap del Servei Territorial d'Educació i Política Lingüística, Conselleria d'Educació, Investigació, Cultura i Esport.  
José Vicente Garrigós Gallego, en representació d'UGT-PV.  
Antonio Calderón Benito, en representació d'UGT-PV.  
Demetri Alexandre Climent Gil, en representació de CSI·F.  
Ana Belén Torres Toral, en representació de CSI·F.  
Vicente Soler Martínez, en representació de CCOO-PV.  
Magdalena Maciá Ballester, en representació de CCOO-PV.  
Salvador Sanmartín Navarro, en representació d'Intersindical Valenciana.  
- Secretària: Isabel Cortés Parra, cap del Servei de Relacions Laborals, Conselleria de Justícia, Administració Pública, Reformes Democràtiques i Llibertats Públiques, amb veu i vot.  
  
Tercer. Funcionament  
La Comissió Mixta de Mediació, amb caràcter ordinari, es reunirà mensualment sempre que hi haja algun assumpte a tractar i, amb caràcter extraordinari, quan el volum de les reclamacions així ho requerisca.  
El seu règim jurídic serà el que es preveu, per als òrgans col·legiats, en la Llei 40/2015, d'1 d'octubre, de règim jurídic del sector públic.  
Les discrepàncies es presentaran davant del Servei de Relacions Laborals, de la Direcció General de Funció Pública. La sol·licitud d'intervenció de la Comissió, junt amb la documentació acreditativa, es podran presentar per les persones interessades, per si mateixes o per les organitzacions sindicals en representació d'aquestes, així com per les direccions dels centres docents.  
Després de l'anàlisi i estudi de les discrepàncies presentades, la Comissió realitzarà el corresponent informe, i la proposta de resolució s'elevarà a la Direcció General de Centres i Personal Docent per al dictat de la resolució, aquesta Direcció General no podrà separar-se del criteri de la Comissió sinó per mitjà d'un escrit motivat remés a aquesta.  
  
  
Quart. Vigència  
La Comissió Mixta de Mediació es constituirà en el termini d'un mes des de la publicació en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar recurs contenciós administratiu, davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Així mateix, amb caràcter potestatiu, es podrà interposar recurs de reposició, en el termini d'un mes des de l'endemà de la publicació, davant de les dos direccions generals que han dictat la resolució. Tot això de conformitat amb el que estableixen els articles 114, 123 i 124, de la Llei 39/2015, d'1 d'octubre, del procediment administratiu comú de les administracions públiques i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que se'n puga exercitar, si és el cas, qualsevol altre que es considere procedent.  
  
  
València, 1 de febrer de 2017.- La directora general de Funció Pública: Eva Coscollá Grau. El director general de Centres i Personal Docent: José Joaquín Carrión Candel.